Document ID: /roh_data/filtered/fineweb-2-filterrobots_roh.jsonl.gz/8999

Lavurs
Elavuraturas ed elavuraturs da lain lavuran en interpresas da la construcziun en lain u da l’industria da lain. Els elavuran la materia prima lain a fabricats ed elements da construcziun. En questa furmaziun da basa vegn differenzià tranter ils dus accents da scolaziun industria resp. manaschi e construcziun. Tut tenor l'accent elegì sa differenzieschan las lavurs.
Elavuraturs da lain cun l'accent industria lavuran en manaschis da splanar, manaschis per elements prefabritgads u resgias. Cun agid da maschinas grondas fan els per exempel or da bists travs, aissas u lattas da differenta lunghezza, ladezza e furma. Els pacheteschan ils fabricats da lain tenor incumbensa, als magasineschan ed als transportan a moda professiunala.
Elavuraturs da lain cun accent manaschi e construcziun lavuran per exempel en manaschis da construcziun en lain u lainarias. Els sustegnan teams che produceschan entiras construcziuns or da travs, aissas u lattas. Els gidan era da montar ils elements da lain sin il plazzal e d'eriger ils tetgals.
Elavuraturs da lain lavuran cun maschinas ed utensils a maun u maschinas staziunaras, e quai a moda segira ed effizienta. Maschinas staziunaras èn per exempel maschinas da splanar, resgias radundas, maschinas da stgavorgiar u resgias circularas. Tar las maschinas ed ils utensils a maun tutgan p.ex. resgias a motor, fresas a maun e maschinas da mular.
Durant la lavur resguardan elavuraturs da lain las prescripziuns da la protecziun da l’ambient, da la protecziun da la sanadad, da la segirezza da la lavur e da la prevenziun d’incendis. Els enconuschan ils privels en lur professiun e protegian sasez e lur collavuraturs cun resguardar las prescripziuns da segirezza, cun prender mesiras en connex cun la prevenziun d’incendis e cun purtar l’equipament da protecziun persunal.
Scolaziun
Basa legala
Ordinaziun federala 23-8-2010 (stadi dal 1-1-2018)
Durada
2 onns
Accents
- industria
- manaschi e construcziun
Furmaziun en la pratica
En in'interpresa d’elavuraziun da laina
Furmaziun en scola
1 di l'emna a la scola professiunala
Roms professiunals
- lain, guaud e branscha
- producziun
- segirezza da la lavur, protecziun da l’ambient, protecziun da la sanadad, prevenziun d’incendis
Curs ordaifer il manaschi
Emprender ed exercitar a moda pratica la basa professiunala
Diplom
Attest federal professiunal "elavuratur / elavuratura da lain AFP"
Premissas
Furmaziun preliminara
- scola populara terminada cun pretensiuns da basa
Pretensiuns
- inschign manual
- imaginaziun dal spazi
- enclegientscha tecnica
- fitg buna abilitad da lavurar en in team
- sanadad robusta
- forza corporala e movibladad
Furmaziun supplementara
Curs
purschidas da scolas spezialisadas e professiunalas sco era da l’Associaziun da la Construcziun en lain Svizra e da l'industria da lain Svizra
Attestat federal da qualificaziun AFQ
Elavuraturs da lain AFP pon frequentar suenter il diplom ina furmaziun scursanida da basa sco resgiader en l’industria da lain AFQ u lainari AFQ (cumenzament el segund onn dad emprendissadi).
Suenter han els las medemas pussaivladads da furmaziun supplementara sco lainaris AFQ resp. resgiaders AFQ.
Cundiziuns da lavur
Elavuraturs da lain lavuran en interpresas da la construcziun en lain u en la branscha da resgias, en manaschis da colla, da splanar, d’aissas, da palettas u d’impregnar sco er en la construcziun cun lain collà e fabricas da saiv.